**Tom Sverre Bredal-Tomren** (født 15. juli 1966 i Bergen) er en norsk politiker, prest og teolog. Han er førsteamanuensis ved VID vitenskapelige høgskole. Han er tidligere politiker for Miljøpartiet og KrF. Tomren var sentral i oppbyggingen av MDG på vestlandet og i 2011- 2015 var han partiets eneste valgte fylkestingsrepresentant i norge. Han har vært engasjert i den kirkelige miljøbevegelsen i Norge, og står bak flere akademiske utgivelser om økoteologi, om Misjon og kirkekunnskap (med vekt på vest-Afrika) , om Bærekraftsdidatikk (i religøse tradisjoner og i norsk skole) og om samisk religiøsitet.

Bakgrunn
--------

Bredal-Tomren er opprinnelig fra Bergen. Foreldre hans er fra Bergen og Torghatten. I 2023 tok han slektsnavnet Bredal inn i etternavnet sitt. Bredal-Tomren har hatt og har ulike lederverv i kristne organisasjoner og innen miljøbevegelsen. Han var blant annet initiativtager, grunnlegger og første leder av «Kirkelig nettverk for miljø og rettferd». Tomren deltok under Kyoto-forhandlingene i 1997 og under Paris-forhandlingene i 2015, begge gangene som utsending fra Mellomkirkelig råd i Den norske kirke.

I 2014 disputerte Tomren med avhandlingen «Miljøetikk og Økoteologi i Den norske kyrkja». I 2020 ga han ut en omarbeidet versjon av doktoravhandlingen i bokform, med tittelen *Kyrkje, miljø og berekraft*. Han var redaktør for bøkene *Grønn postill* (Verbum 2001) og *Økoteologi* (Tapir 2006), og har vært lærer på Det lutherske teologiske fakultetet i Meiganga i Kamerun, utsendt av Det Norske Misjonsselskap.

Han har også utdannelse som lærer samt spesialutdannelse i ledelse, og har arbeidet som lærer, konsulent, sogneprest, døveprest og misjonær. 

Tomren var medlem av Den norske kirkes komité for internasjonale spørsmål (KISP) fra 2011 til 2020. I 2015-2019 var Tomren leder av Presteforeningen i Bjørgvin (fagforeningen for prestene i Sogn og Fjordane og Hordaland), og var med det prestenes fremste tillitsvalgt i regionen.

Han er i dag førsteamanuensis i teologi på Høgskulen VID ( tidligere Misjonshøyskolen i Stavanger). Han foreleser også ved Kirkelig utdanningssenter i Nord (KUN) i Tromsø. Ved VID leder han forskningsgruppen Økoteologi, Bærekraft og Utdanning (ØkoBU). 

Bredal-Tomren var en av grunnleggerne og den første lederen av Nasjonalt forskernettverk for bærekraft og utdanning (NABU). 

I mai 2023 var han en av fem som bispedømmerådet i Sør-Hålogaland nominerte som kandidat til ny biskop etter Julsnes. 

Tomren underviser og forsker også ved Det Sentralafrikanske protestantiske universitet (UPAC), Yaunde i Kamerun, og ved Det lutherske teologiske instituttet i Meiganga (ILTM) i Kamerun.

Politisk karriere
-----------------

Tomren var kommunestyremedlem i Meland kommune i perioden 2004-2007, da for Kristelig Folkeparti. Høsten 2011 ble han igjen valgt som kommunestyremedlem, og dessuten som medlem av fylkestinget i Hordaland, da som representant for Miljøpartiet De Grønne (MDG). Tomren ble valgt inn i fylkesstyret i MDG Hordaland i 2011. I perioden 2012-2015 var han fylkesleder i MDG. Ved stortingsvalget i 2013 var han førstekandidat for MDG i Hordaland. Ved stortingsvalget fikk MDG 3,2 % av stemmene. I 2015 ble han gjenvalgt til fylkestinget og nå også i fylkesutvalget i Hordaland fylkesting. Ved dette valget fikk MDG 5,5 % av stemmene, og Tomren 1 299 personstemmer. I juni 2018 byttet han over til sitt tidligere parti, KrF.[]

I 2020 var han med å stiftet Partiet Sentrum hvor han satt i Landsstyret under oppstarten av partiet.

Bokutgivelser
-------------

* 2001 *Grønn postill : økoteologi og kirkehverdag* – redaktør sammen med Hans-Jürgen Schorre

* 2006 *Økoteologi : kontekstuelle perspektiver på miljø og teologi* – redaktør sammen med Bård Mæland

* 2014 *Une introduction au leadership et à la gestion pour les églises d’Afrique* ( 2014) (Overs. «En innføring i ledelse og administrasjon for kirker i Afrika»)
* 2014 *Miljøetikk og økoteologi i Den norske kyrkja: Ein analyse av miljøfråsegnene til Den norske kyrkja i perioden 1969‐2007*
* 2020 *Kyrkje, miljø og berekraft* (Embla akademisk forlag

* 2021 *Religion, Sustainability and Education - redaktør og forfatter sammen med Mary Philip og Chad Rimmer (Embla akademiske forlag)*
* 2021 Contemorary Ecotheology, climate justice and environmental stewardship in world religion.Hovedredaktør ( og forfatter) sammen med Louk Andrianos (Embla akademiske forlag).
* 2022 Lutherske kvinneprester i Kamerun: Historie,teologi,erfaringer og ekklesiologisk endring ( Embla akademiske forlag).
* 2023 Utdanning for bærekraft. Erfaring og forskning fra barnehage og skole. (Cappelen Damm akademiske forlag)

Referanser
----------

1. 1 2 3  «Kyrkje, miljø og berekraft – ny bok i Presteforeningens studiebibliotek». *prest.no*. 2. juni 2020. Besøkt 18. januar 2021. «Tom Sverre Tomren (f.1966) er førsteamanuensis ved Høgskulen på Vestlandet. Han er tidligere stiftsstyreleder i Presteforeningen i Bjørgvin, og har blant annet bakgrunn som menighetsprest og misjonær. Boka er en omarbeidet utgave av hans Phd-avhandling i økoteologi som han dipsuterte på ved Misjonshøgskolen (VID) i 2014.»
2. ↑  Svendsen, Roy Hilmar (21. juli 2013). «Drømmer om et stort miljøparti». *NRK*. Besøkt 18. januar 2021.
3. ↑  «Tom Sverre Tomren». *Partiet Sentrum*. Arkivert fra originalen 1. februar 2021. Besøkt 18. januar 2021. «Han har politisk erfaring fra kommunestyret i Meland og fra fylkestinget i Hordaland, og vært gruppeleder og fylkesleder i MDG. Han stod sentralt i oppbyggingen av MDG i perioden 2009-2019. I 2011-15 var han den eneste fylkestingsrepresentanten for MDG i Norge.»

Eksterne lenker
---------------

* Offisielt nettsted Rediger på Wikidata

* (en) Tom Sverre Tomren – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | BIBSYS **·** VIAF **·** GND **·** LCCN **·** ISNI
 |